Þingræður haldnar á Alþingi Íslendinga



Með l. nr. 98 1941 var ríkisstj. heimilað að fella niður með öllu toll af ýmsum kornvörum og lækka sykurtoll um helming. Þessi heimild gilti fyrir 1942, en, var síðan framlengd bæði 1943 og 1944, en féll úr gildi við síðustu áramót. Ríkisstj. taldi óhjákvæmilegt að leita heimildar til framlengingar á þessu máli, og var þetta litla frv. því flutt af fjhn. Ed. að beiðni ríkisstj. Mér þykir rétt að upplýsa það hér, þó að ég búist ekki við ágreiningi um þetta, hvaða áhrif þetta hefur fyrir ríkissjóð. Tollalækkunin á sykri nemur sem næst 585 þús. kr. í þungatolli og 281 þús. kr. í verðtolli, eða samtals 866 þús. kr., en niðurfelling korntollsins 687 þús. kr., samtals næstum hálf önnur millj. á ári. Ef tollar þessir væru aftur látnir ganga í gildi, mundi dýrtíðin sennilega hækka um 2 stig. Ég vil taka það fram, að þessar upplýsingar eru miðaðar við innflutning korns og sykurs 1943, en verðlagið við seinni hluta ársins 1944. Þrátt fyrir að segja megi, að fjárhagslega borgi þetta sig ekki fyrir ríkissjóð, var ekki annað fært, vegna hækkunarinnar á vísitölunni, en leita framhalds á þessum heimildum. Málið er flutt af n. og gert ráð fyrir, að ekki þurfi að vísa því til n. hér í þessari hv. d. En ef ekki er ágreiningur um málið, mælist ég til þess við hv. forseta, að hann að þessum fundi loknum leiti afbrigða fyrir því, að málið fái að koma fyrir, svo að það fái afgreiðslu. Ég fer fram á þetta af því, að ekki er að vita, nema nú standi svo á, að skip með þessar vörur sé um það bil að koma að landi.



Ég sé, að frsm. sjútvn. í þessu máli er ekki mættur hér, en vil aðeins taka fram, af því að breyting hefur verið gerð á þessu frv. út af aths., sem ég gerði um málið hér í gær, að með þeim brtt., sem hér eru, er fullnægt þeim aths., sem ég hafði hreyft við þetta frv., því að eins og málið var þá úr garði gert, var ekki hægt að gera neinar ráðstafanir gagnvart þeim mönnum, sem veiðar stunda á Faxaflóa. Með þessari breytingu er hægt að gera nauðsynlegar ráðstafanir, og þá vænti ég, að ríkisstj. sjái um, að allir þeir, sem sækja á þessi mið, hlíti sömu reglum.



Herra forseti. Þetta frv. er samið af fiskimálastjóra ásamt miklum hluta þeirra, sem hér eiga hlut að máli. Þessar breytingar, sem gerðar hafa verið, eru þess efnis, að gerðar verði sömu ráðstafanir fyrir Akranes og aðrar verstöðvar við Faxaflóa, og hef ég síður en svo nokkuð við þær að athuga, enda eru þær og gerðar í samráði við mig. Ég get því fallizt á þessar breytingar.



Samkv. l. nr. 109 9. okt. 1941 var ákveðið, að dómsmrn. gæti veitt hestamannafélaginu Fáki leyfi til þess að hafa veðmálastarfsemi í sambandi við kappreiðar og sömuleiðis sjómannadagsráðinu í sambandi við kappróðra. Mér er kunnugt um, að báðir þessir aðilar hafa notfært sér þá heimild, sem dómsmrh. veitti þeim til slíkrar veðmálastarfsemi, og hefur gefizt það vel. Í þessu frv., sem hér liggur fyrir, er farið fram á, að dómsmrh. sé heimilt að veita hestamannafélaginu Létti á Akureyri sams konar heimild í sambandi við kappreiðar á Akureyri. Eins og segir í grg. frv., þá hefur hestamannafélagið Léttir látið gera ýmislegt, sem hefur kostað allmikið fé, t.d. skeiðvöll, og í raun réttri tvo skeiðvelli hefur félagið kostað. Það hefur látið gera reiðveg, hesthús o.s.frv. Félagið hefur árlega haldið tvennar kappreiðar í nágrenni Akureyrar og fjöldi hesta tekið þátt í þeim hlaupum og kappreiðarnar sóttar viðar að en úr Eyjafirði. Allshn. hefur athugað frv. og mælir með því, að dómsmrh. verði heimilað að veita hestamannafélaginu Létti þessa heimild. Það hefur komið hér fram í d. við 1. umr., að rétt væri að hafa heimildina almenna, þannig að hestamannafélögin yfirleitt mættu verða þessarar heimildar aðnjótandi, og kann það vel að vera. Allshn. hefur ekki athugað það mál sérstaklega, vegna þess að í l. frá 1941 er heimildin bundin við ákveðin nöfn, og þótti rétt að svo stöddu að breyta ekki frá því, heldur bæta þessum aðila við. Tel ég líka, að það geti verið vafasamt að hafa heimildina almenna, en skal þó ekki leggja neinn dóm á það núna. Hins vegar liggur ekki fyrir hv. Alþ. nein beiðni frá öðrum félögum, sem líkt stendur á um. Mæli ég því með, að frv. verði samþ. óbreytt.